Opna Borgarfjarðarmótið í bridds er hafið Opna Borgarfjarðarmótið í bridds hófst í Logalandi að kveldi 13. apríl . Mætingin var afar góð eða 22 pör og er það nærri þolmörkum efri hæðarinnar í félagsheimilinu . Efstu fjögur pörin spiluðu öll í undanrásum Íslandsmóts á Hótel Natura um helgina og voru því í góðri æfingu . Sveinbjörn Eyjólfsson og Lárus Pétursson stóðu sig manna best og rökuðu saman 352 stigum . Hallgrímur Rögnvaldsson og Guðmundur Ólafsson skoruðu 334 og skammt þar á eftir urðu Einar Svansson og Ingimundur Jónsson með 333 stig . Jón Eyjólfsson og Baldur Björnsson urðu fjórðu með 325 stig og fimmtu með 322 stig enduðu Ingi Steinar Gunnlaugsson og Ólafur Grétar Ólafsson . Næsta lota verður spiluð í sal eldri borgara á Akranesi fimmtudagskvöldið 16. apríl og hefst klukkan 19:30 að Skagamannasið . Áhorfendur eru velkomnir nú sem ævinlega .